ET Euroopa Liidu Teataja C 257/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 257/11)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„VALE OF EVESHAM ASPARAGUS”

EL nr: PGI-GB-02108 – 21.1.2016

KPN ( ) KGT ( X )

1. Nimetus

„Vale of Evesham Asparagus”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toode „Vale of Evesham Asparagus” on roheline spargel, mis on kasvatatud määratletud geograafilises piirkonnas. Toode „Vale of Evesham Asparagus” on saadaval ainult aprillist juulini.

Toote „Vale of Evesham Asparagus” värvus võib ulatuda heledast kuni tumeda roheliseni ning võrsete tipud on lillakad; võrsete värvus sõltub nende kasvukiirusest ja öistest temperatuuridest.

Võrsete kuju võib sordist sõltuvalt pisut varieeruda. Toote tüüpiline kuju on pikk peenike võrse, mille keskkoha läbimõõt on 8–24 mm. Võrsete maksimaalne pikkus saagikoristuse ajal on 22 cm. Värske spargli maitse sarnaneb värskete herneste omale ning spargli tekstuur on õrn ja krõmpsuv. Kuumtöödeldud sparglil on mahe pähkline artišoki maitse ning nõrk rohu ja värskete herneste lõhn, mis varieerub sõltuvalt saagikoristusperioodi temperatuurist.

Toodet „Vale of Evesham Asparagus” müüakse selvehallides kokkuseotud kimbuna, kilepakendis alusele laotatult või kilekottidesse pakendatuna või talupoodides pakendamata kimbuna. Toode „Vale of Evesham Asparagus” peab vastama järgmistele kvaliteeditingimustele.

Mõõtmed

Võrsed, mille pikkus on 15–22 cm, on seotud ühesuguse suurusega käsitsi korrastatud kimpudesse. Võrsete läbimõõt kimbus (mõõdetuna võrsete keskpaigast) on jaotatud 4 mm vahemike kaupa järgnevalt: 4–8, 8–12, 12–16, 16–20, 20–24.

Kvaliteedinäitajad

Võrsed peavad olema puhtad, värsked ja terved, neil ei tohi olla märke närbumisest, elusatest kahjuritest ega progresseeruvast haigusest.

Võrsete kumerus peaks olema võimalikult väike, et lõpptoote välimus oleks ühtlane. Võrseid, mille tipu kumerus on üle 70 kraadi, ei tohiks kasutada, samuti tuleks vältida keskelt kumeraid võrseid. Võrsetipu pungad peaksid varre külge liibuma.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõnealune köögivili peab olema kasvatatud Vale of Eveshami piirkonnas, mis vastab tootespetsifikaadis määratletud alale.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Vale of Evesham Asparagus” müüakse võrsete läbimõõdu ja pikkuse järgi sorteerituna.

Toode pakitakse selvehallide jaoks kas kokkuseotud kimpu, alusele laotatuna kilepakendisse või kilekotti ning talupoodide jaoks pakendamata kimpu.

Kimpudesse sorteeritud võrsete läbimõõdu erinevus ei ole suurem kui 4 mm ning võrsed peavad vastama toote „Vale of Evesham Asparagus” tootespetsifikaadis määratletud kvaliteedile.

3.6. Sellise toote märgistamise erieeskirjad, millele registreeritud nimetus viitab

KGT logo peab märgistusel olema paigutatud kaitstud nimetusega samasse vaatevälja.

Logo peab olema õiges formaadis ja selle diameeter ei tohi olla väiksem kui 15 mm.

Kõikidele pakenditele ja müügikohas kasutatavatele materjalidele peab olema märgitud tootja sertifitseerimisnumber, mille on väljastanud kontrolliasutus.

4. Geograafilise piirkonna täpne määratlus

Geograafiline piirkond hõlmab Malvern Hillsi, Wychavoni ja Stratford upon Avoni ringkonna piiridesse jäävat ala.

5. Seos geograafilise piirkonnaga

Toote „Vale of Evesham Asparagus” maitset ja tekstuuri mõjutavad peamiselt Vale of Eveshami piirkonnas valitsevad kasvutingimused ja sealne mullastik, samuti teadmised ja kogemused, kuidas kõnealust toodet kõige paremini kasvatada. Piirkonna sparglikasvatusel on pikk ajalugu ja tootega on seotud palju traditsioone. Vale of Eveshami piirkond on tuntud parima kvaliteediga spargli tootmise poolest.

Toote kvaliteedi tagamisel on olulise tähtsusega tegurid Vale of Eveshami piirkonna mikrokliima ja valdavad mullatüübid. Geograafilises piirkonnas kasvatatud sparglit mõjutab piirkonnale iseloomulik sügav liivane pinnas, mis on tekkinud Severni (Worcestershire) ja Avoni (Worcestershire ja Warwickshire) jõgede valgala aluspõhjaks olevast Devoni liivakivist. Liivane ja hea veeläbilaskevõimega pinnas soojeneb kevadel kiiresti.

Toote „Vale of Evesham Asparagus” maitset mõjutavad esmased metaboliidid (nt suhkrud), mis tekivad otse fotosünteesi käigus, ning teisesed metaboliidid, mida taimed toodavad reageerides keskkonnatingimustele ja sageli tingituna taimede stressist. Piirkonna mikrokliima ja pinnas, milles taimi kasvatatakse, on seega ülimalt olulised toote maitse kujunemisel.

Vale of Eveshami piirkonna soojade kuivade suvedega mõõdukas kliima soodustab fotosünteesi võrsete tärkamise perioodil ja tagab võrsete rohelise värvuse kuni varasügiseni. Kuna võrsed tärkavad hilja, on neil kasvamiseks palju aega ja nad on tootele „Vale of Evesham Asparagus” iseloomulikult mitmesuguse suurusega. Juurte hea varustatus süsivesikutega tagab järgmise aasta saagile magusa, pisut hernestele iseloomuliku maitse. Keskmine sademete hulk piirkonnas on 700 mm, mis jaotub hästi kogu aasta peale, seega ei ole võrsete tärkamise ajal (juulist oktoobrini) tarvis taimi kasta. Suvine temperatuur kõigub vahemikus 15–30 °C. Kevadel tõuseb mulla temperatuur järk-järgult, taimede puhkeperiood lõpeb ja aprillis algab varajane tootmishooaeg. Hooaja jooksul varieerub õhutemperatuur märkimisväärselt; temperatuuri muutumine kombineerituna pinnase omadustega põhjustab taimedel vähest stressi, mille tulemusena omandab toode „Vale of Evesham Asparagus” talle omase maitse.

Toodet „Vale of Evesham Asparagus” kasvatatakse põldudel, mille liivane pinnas on piisavalt sügav, et taimed saaksid moodustada sügavale ulatuva juurestiku, kuhu ladustada suveperioodil toodetud suhkruid. Tänu sellele on taimed terved ja kõnealune köögivili magusam. Pinnas soojeneb kevadel hästi ja seepärast algab hooaeg varakult. Mullas sisalduv liivafraktsioon soojeneb selgesti eristatava termilise profiili järgi ja mõjutab võrsete kasvukiirust selle pinnasekihi läbimisel. Kõik see aitab kaasa teiseste metaboliitide tekkele (sh antotsüaniinide tasakaalu tagamisele), mis annavad tootele „Vale of Evesham Asparagus” eriomase maitse.

Pinnas reageerib kiiresti päevase ja öise temperatuuri muutumisele ning põhjustab kevadel taimedel kerget stressi, mis aitab kaasa tootele eriomase maitse ja muude omaduste kujunemisele. Kuna savifraktsioon ei ole märkimisväärne, osutab pinnas võrsetele vähem mehaanilist vastupanu ja tärkavad võrsed saavad üsna lihtsalt läbi pinnase liikuda. Seepärast on võrsete läbimõõt suhteliselt ühtlane ning nende tekstuur tihke ja õrn.

Mullastiku ja mikrokliima kordumatu kombinatsioon tagavad võrsete kiire kasvu ning toote „Vale of Evesham Asparagus” eriomase maitse ja tekstuuri. Spargli kasvatamisel järgitakse viljavahelduslikku külvikorda, kuid üldiselt ei saa sparglit mullas levivate haiguste tõttu samale kohale istutada enne ligikaudu 30 aasta möödumist. Spargli kasvatamiseks sobivad kõige paremini kividest vabad põllud, sest siis saavad võrsed takistamatult läbi pinnase tõusta. See on oluline, sest liiga kivine pinnas kahjustaks võrsete kvaliteeti. Kasvukoha valik on väga oluline ja nimetatud põhjustel ei sobi mitte iga põld spargli kasvatamiseks. Samuti on tähtis, et sparglikasvatajad võtaksid arvesse keskkonda ja valiksid üksnes sobilikud põllud, mis ei soodustaks mullaerosiooni vooluveekogusse. Üldiselt peavad põllud olema võimalikult väikese kaldega. Seega ei ole juhus, et sparglipõllud paiknevad jõgede valgaladel, mis sobivad sparglikasvatuseks kõige paremini.

Parimate tulemuste saavutamiseks kasutavad sparglikasvatajad igal põllul saadud kogemusi, et otsustada, millal purustada või kuivatada eelmise aasta võrsed ja millal valmistada kõrgpeenrad järgmise hooaja jaoks. On oluline, et pinnas oleks piisavalt kuiv ja traktori mass ei tihendaks seega liigselt juuri ümbritsevat pinnast. Kui spargli kõrgpeenrad valmistatakse niiskes pinnases, lasevad need halvasti vett läbi ja muutuvad kiiresti tihkeks kas sademete mõjul või tallamise tõttu saagikoristuse käigus. Mõne sordi puhul peab sparglikasvataja arvesse võtma ka tuulega seotud ohte, kui võrsed ei ole piisavalt tugevad, et nad jääksid pärast saagikoristust fotosünteesi perioodiks püstisesse asendisse. Vähese ligniinisisaldusega sorte ei tohi istutada tuulisesse kohta, sest kasvuperioodil võrsed lamanduvad ning juurtesse ei kogune piisavalt süsivesikuid, et võimaldada järgneval aastal majanduslikku tootmist.

Iga saagikoristushooaja alguses õpetatakse kõikidele korjajatele spargli lõikamist. Saagikoristusel kasutatakse lühikest hambulist nuga, esiteks selleks, et mõõta täpselt võrse pikkust ning teiseks selleks, et sujuva edasi-tagasi liigutusega lõigata võrse läbi mullapinnast pisut allpool, ilma et võrse mullaga kokku puutuks. Seejärel asetatakse võrsed saagikoristusel kasutatavatele alustele, et vältida võrsete söödava osa mullaseks saamist.

Hooaja jooksul peab sparglikasvataja kasutama oma oskusi, et hinnata, millal konkreetsel põllul saagikoristust alustada. Jahedamate ilmadega, mil mulla temperatuur on 10 °C ümber, on taimede kasv aeglane ning sparglikorjajad peavad põllule minema üle päeva, et korjata vajaliku pikkusega võrseid. Kui mulla temperatuur tõuseb üle 14 °C, siis taimede kasv hoogustub ja sparglikasvatajad peavad saagi põldudelt koristama võimalikult kiiresti, vajaduse korral ka kaks korda päevas.

Vale of Eveshami piirkond on tuntud luksusliku köögivilja – spargli (kohalikus kõnepruugis „gras”) – toodangu poolest. Evesham on ainus linn Ühendkuningriigis, kus linna piiridesse mahuvad sparglipõllud, mis osutab selle köögivilja majanduslikule ja kultuurilisele tähtsusele Vale of Eveshami piirkonna ajaloos. Kuningliku köögivilja auks korraldatavad pidustused meelitavad ligi tuhandeid turiste kõikjalt maailmast. Piirkonnas toimuva festivali raames tutvustatakse sparglit ja kogukondlikku ühingut, mille liikmeks võivad astuda kõik taotluse esitajad, ning mille ainus eesmärk on edendada piirkonna sparglikasvatust. Jüripäeval algab sparglifestival nn sparglijooksuga, mis kulgeb läbi Vale of Eveshami piirkonna.

Bretfortoni 650-aastases võõrastemajas Fleece Inn on juba viimased 35 aastat korraldatud igal aastal sparglioksjonit. Kohalikud hõrgumad võrsed (buds of gras) on hoolikalt pajukooreribadega traditsioonilisse kimpu seotud ja enampakkumist juhib Bretfortoni puhkpilliorkester. Kõige kallim kimp läbi aegade maksis 750 naelsterlingit ja selle ostis Badsey pubi „Round of Gras”, mis on selle omaniku sõnul ainus pubi maailmas, mis on oma nime saanud sparglikimbu järgi. Igal aastal toimub 23. aprillist kuni 21. juunini kogu piirkonnas palju muid spargliga seotud üritusi. Saagikoristuse ajal saab riigi üht nõutumat delikatessi maitsta ja osta, sellest sööki valmistada ja seda tundma õppida.

Vale of Eveshami piirkonnas on sparglikasvatus pikaajaline traditsioon, mille ajalugu ulatub aastasse 1768, kui linna külastas tolleaegne põllumajandusnõukogu sekretär Arthur Young. Oma raamatus „A Six Months Tour of the North of England”, mis avaldati 1771. aastal, kirjutab ta, et Eveshamist viidi sparglit müügiks Bathi ja Bristolisse. Ka ühes Eveshamist ajalehele „Morning Chronicle”30. augustil 1782 saadetud kirjas on osutatud, et linnast saadeti sparglit Bathi ja Bristolisse.

W. Pitt on maininud oma Worcesteri maakonna põllumajanduse ülevaates „General View of the Agriculture of the County of Worcester” (1813), et ta nägi põllul mitut sparglipeenart (peenar osutab selles kontekstis suurele tasasele pinnale). Kuninglik aiandusühing (Royal Horticultural Society) autasustas 1830. aastal Anthony New’d medaliga tema hõrkude sparglite eest, mis olid kõnealusel ja sellele eelneval aastal välja pandud kohaliku ühingu (Vale of Evesham Society) korraldatud näitusel (vt Gaut: A History of Worcs Agriculture, lk 294).

Kui köögiviljasektori turg 19. sajandi viimasel veerandil kiiresti kasvas, suurenes ka sparglikasvatusala Vale of Eveshami piirkonnas. C. A. Binyoni teoses „L.B.G. Story” (Littleton & Badsey Growers Ltd) on selgitatud Vale of Eveshami piirkonna ajaloolist seost sparglikasvatusega. Aastatel 1925–1981 tegutses Eveshamis sparglikasvatajate ühing (Evesham Asparagus Growers Association), mille missioon oli sparglikasvatuse edendamine piirkonnas.

Ühingul Badsey Society (www.badsey.org.uk) on olemas kaudsed tõendid ja fotod, mis tõendavad, et sparglikasvatusel on piirkonnas pikem ajalugu.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.gov.uk/government/publications/protected-food-name-vale-of-evesham-asparagus-pgi

(1) ELT L 343, 14.12.2012, lk. 1.